Ekonomska šola Celje se je že drugo leto zapored pridružila projektu **Srčna pisma** **za male borce*.*** Projekt je namenjen vrtcem, osnovnim in srednjim šolam **ob svetovnem dnevu redkih bolezni,** ki ga obeležujemo 29. februarja.

Pesnik Tone Pavček je zapisal, da je v srcu, če je ta pravo, zmeraj prostora za mnogo tisoč in več lepih stvari. Redke bolezni so zelo težka zdravstvena stanja, zato je potrebno otrokom z redkimi boleznimi in njihovim družinam pomagati z izkazovanjem pozornosti, spoštovanjem in sočutjem. Namen projekta je tudi spodbujanje sprejemanja drugačnosti, empatije in solidarnosti med otroci in mladimi do otrok z redkimi boleznimi.

Vsak posameznik in vsako življenje ima svojo vrednost, zato smo tudi na naši šoli pisali pisma podpore zanje.

V branje dijakom in tudi njihovim staršem priporočamo naslednje mladinske romane, katerih glavni junaki ali junakinje so zaznamovani z boleznijo in posledično z drugačnostjo.

Roman **V ogledalu, v** **uganki** pisatelja Josteina Gaarderja je ganljiva in čarobna pripoved o deklici Ceciliji, ki na božični večer leži v postelji. Cecilija ni običajna deklica, saj je težko bolna. Kljub temu, da je da se ne more smučati in sankati z drugimi otroki, ni nejevoljna in zagrenjena. Obišče jo angel Ariel, ki ni običajen angel, saj še peruti nima. In njun pogovor še zdaleč ni običajen pogovor. Je hvalnica razigranemu življenju, ki postavlja neumna vprašanja. Njena bolezen je priložnost, da slavi življenje: takšno, kakršno pač je, takšno, ki ga živi le enkrat. Vse stvarstvo je ogledalo. Ves svet je uganka. Cecilija umre, vendar je roman slavospev življenju.

Roman **Čudo** pisateljice R. J. Palacie je izjemen mladinski roman, ki je osvojil že milijone mladih in bi ga morali prebrati tudi odrasli. Roman pripoveduje o Avgustu Pullmanu, njegovi izjemni družini in prijateljih. Avgust Pullman se je rodil s hudo deformacijo obraza. Do desetega leta ni hodil v šolo, ampak je imel zaradi številnih zahtevnih operacij in dolgotrajnih okrevanj pouk od doma. Z vstopom v peti razred osnovne šole je zdaj njegova edina želja, da bi ga sošolci imeli za navadnega. Toda novi sošolci ne morejo prezreti njegovega nenavadnega obraza. Poleg Avgusta, ki izredno duhovito pripoveduje o sebi, svoji družini in svetu, ki ga obdaja, svoja razmišljanja o tem nadarjenemu fantu razkrijejo še sestra Via, njen fant Justin, novi sošolec Jack, prijateljica Summer in Viiana prijateljica Miranda. Vsi njihovi pogledi se združujejo v boju za prijaznost, sočutje, empatijo in sprejemanje drugačnosti.

Mladinski roman **Bela kot mleko, rdeča kot kri** sicilijanskega pisatelja Allesandra D'Avenia je roman o življenju in smrti, o ljubezni in prijateljstvu. Leo je prav tak šestnajstletnik kakor drugi: rad preživlja čas na internetu, igra nogomet in je na skrivaj zaljubljen v Beatrice. Obiskuje klasično gimnazijo, kjer dobi novega profesorja za filozofijo, ki dijakov ne uči le šolske snovi, ampak tudi, kako naj živijo na polno. Ko Leo izve, da ima Beatrice levkemijo, se sooči s trpljenjem. Beatrice umre, Leo pa mora pogledati na dno samega sebe in preseči bolečino – odrasti. **Bela kot mleko, rdeča kot kri** je roman o življenju in smrti, o ljubezni in prijateljstvu, o sanjah in o tem, kako lahko sanje uresničimo. Roman je slavospev ljubezni in življenju. Bela barva predstavlja negativno stran življenja, strah in trpljenje. Rdeča barva je simbol za ideale in predvsem za ljubezen. Roman je slavospev ljubezni in življenju.

Mladinski roman **Bebo: o fantu, ki je bil malo tako** je zgodba o prijateljstvu in ljubezni. In moči volje in pozitivne energije. Bebo je drugačen kot drugi otroci. Nikoli ne bo takšen kot ostali. Čeprav je neroden in počasen, se želi naučiti vsega, pa četudi za to potrebuje sto ponovitev. Kajti ko se enkrat Bebo nekaj nauči, to Bebo zna. In to za zmeraj. S starejšim bratom Janijem skupaj ušpičita marsikatero vragolijo in sta nerazdružljiva prijatelja. Jani ga nauči vsega, kar naj bi fantje znali. Včasih ga pa tudi Bebo preseneti s kakšno modro, kako na primer nisi fant, dokler ne poljubiš dekleta. Bebova vztrajnost je tako velika in pristna, da mu uspe pridobiti celo naklonjenost očeta, ki se z njegovo drugačnostjo ne more sprijazniti.

Tako smo vam nanizali le nekaj naslovov književnih del, ki jih lahko najdete v šolski knjižnici. Obiščite nas, zagotovo se bo kaj našlo za vaš bralni okus.

 Majda Lesjak, knjižničarka